偶得雙頭蓮花戲作
作者：晁說之
朝代：宋

paragraphs: 君子不見昭儀飛燕姊妹在漢宮，同妍共麗媚赤鳳，赤鳳一日與俱逝長空。
又不見大舅小舅兄弟專晉亦何有，兄招千里兵，弟殞一杯酒。
嗟爾芙蓉芬芳姿，出水無染稱瓌奇。
亭亭各映清漣漪，高下淺深何不宜。
嘗遊鏡湖五月時，目極萬疊青羅衣，一花獨出擅朝暉。
譬如神情散朗王夫人，不爭鉛黄桃李春。
又如君子立朝廷，朋而不倚自修正。
何乃反常爲異失故態，比之人事那足愛。
只恐横塘知我有恨處，故教絕艷相並語。
莫言才氣世無雙，並蒂何如君看取。
不然戲我坎壈此世每不偶，逢人好匹開笑口。